## Cultura posa en marxa un pla d’assistència als artistes visuals afectats per la riuada

*** El Consorci de Museus de la Comunitat Valenciana (CMCV) coordina el pla, dirigit a més de 50 artistes visuals afectats
* El programa inclou la recollida, embalatge, assessoria tècnica i magatzematge provisional en el Centre del Carme de València**

La Conselleria d’Educació, Cultura, Universitats i Ocupació, a través del Consorci de Museus de la Comunitat Valenciana (CMCV), ha posat en marxa el pla d’assistència a artistes visuals les obres i els estudis dels quals han quedat afectats a conseqüència de la riuada del passat 29 d’octubre.

El CMCV i l’Associació Valenciana d’Artistes Visuals d’Alacant, València i Castelló (AVVAC), en col·laboració amb la Diputació de València, l’Ajuntament de València, la Universitat de València (UV), la Universitat Politècnica de València (UPV) i l’Associació de Galeries d’Art Contemporani de la Comunitat Valenciana (LAVAC) han elaborat una llista detallada d’obres danyades i artistes afectats.

El pla ‘Assistència a artistes afectats per la DANA’ preveu l’avaluació tècnica en els seus estudis per part d’un expert en conservació preventiva, la recollida de l’obra danyada, l’embalatge i el transport al Centre del Carme de Cultura Contemporània (CCCC) a València per al seu emmagatzematge temporal.

La secretària autonòmica de Cultura, Pilar Tébar, ha assenyalat que des de la Generalitat “volem donar suport a un sector que ha patit especialment les conseqüències devastadores de les inundacions” i ha afegit que en estos moments “és crucial estar al costat dels creadors que són una part molt important del patrimoni cultural valencià”.

En este sentit, “estem treballant de manera coordinada totes les institucions complint amb la nostra vocació de servici públic per a impulsar el treball creatiu d’artistes valencians i protegir la seua obra en esta situació d’emergència”, ha assegurat Tébar.

**El Centre del Carme acull les obres danyades**

El CMCV ha habilitat el Centre del Carme de València per a arreplegar les obres danyades que requerisquen un magatzematge temporal. Per a este fi s’ha disposat un espai a on s’avaluaran les obres i es farà un estudi detallat de la situació de cada una.

En cas de ser necessari, es faran intervencions d’urgència per a conservar les obres lliures de fang, humitats i bacteris que, si no s’actua a temps, puguen arribar a deteriorar-se definitivament.

A més de l’assessorament tècnic *in situ*, el pla preveu l’assessorament administratiu als creadors a través d’una guia actualitzada de totes les ajudes i programes dels quals es puguen beneficiar.

El Consorci ha obert un canal directe per a la comunicació i gestió del pla al qual es pot accedir a través de la web del CMCV.

Fecha: 21/11/2024